Knuthenborg Safaripark

Knuthenborg Safaripark er en dyrepark på godset Knuthenborg umiddelbart sydøst for Bandholm på Lollands nordkyst. Safariparken har flere end 1000 dyr fordelt på cirka 32 dyrearter. De lever frit i parken, der er opdelt efter områder svarende til deres leveområder. Parken er med sine op mod 255.000 (2017) besøgende om året en af de mest besøgte turistattraktioner i Danmark og det er Nordeuropas største safaripark. Parken ejes og ledes af Christoffer Knuth, der er den nuværende lensgreve af Knuthenborg.

I 2005 blev parken tildelt fire ud af fem mulige stjerner af turistorganisationen Danske turistattraktioner.

I 2018 åbnede safariparkens største investering nogensinde, Dinosaurskoven. Dinosaurskoven er et 30.000 kvadratmeter stort område, der dækker over et område med udgravninger og udstilling af fossiler og skeletter. Derudover også en stor skov med natur fra dinosaurernes tid, samt over 20 animatroniske dinosaurer. I 2023 åbnede Evolutionsmuseet, som huser ægte skeletter af dinosaurer og forskellige andre fortidsdyr, f.eks. Allosaurus, Archaeopteryx og Dimetrodon.

Limpopoland er et legeområde i Knuthenborg Safaripark med Danmarks største natur- og vandlegeplads. Her finder man også en familierutsjebane, Kampala Express, og Europas stejleste vandrutsjebane Congo Splash.

Historie 

Parken blev etableret i 1860, hvor der var adgang for betalende gæster. I 1950'erne blev der etableret en dyrepark omkring Svansøen, med 70 sikahjorte. I 1969 etablerede Adam W. Knuth den egentlige safaripark, da han via en dyrehandler (Gunnar Klausen) fik en lille flok zebraer, tre strudse og nilgaiantiloper.
På grund af deres eksotiske herkomst blev det er en stor attraktion,  og fra dyrehandler Franz van den Brink ankom fire afrikanske elefanter som i 1977 flyttedes til Longleat Safari Park i Storbritannien.

I 1980'erne fremkom en vandrehistorie om en giraf i safariparken, som kom til at sidde fast i soltaget på en bil og gav bilen svære skader i forsøget på at komme fri.

Parken modtog fire ud af fem stjerner fra den nu nedlagte turistorganisation Danske Turist Attraktioner i 2007, hvilket svarer til "En helstøbt attraktion af meget høj værdi på nationalt niveau".

I 2010 oplevede parken et fald i antallet af besøgende, men på trods af dette fik man et overskud på 1,2 mio. kr. I 2017 oplevede safariparken sit højeste besøgstal siden finanskrisen.

Besøgstal

Dyr 
Dyrene er inddelt i forskellige områder, efter de steder, hvor de oprindeligt kommer fra. For nogle dyr, er der oprettet særlige indhegninger med begrænset adgang, mens andre områder kan besøges til fods.

Abeskoven 
Abeskoven indeholder en række forskellige abe- og lemurarter. Området kan kun besøges via en særlig bus, der kører igennem området, da dyrene nemt ødelægger bilantenner, sidespejle og andre dele på personbiler. Indhegningen indholder gyldne løvetamariner, kappebavianer, kattalemurer, paryksilkeaber og varier.

Dyrehaven 
Dyrehaven var det område, hvor der i 1950'erne blev udsat en flok sikahjorte. I dag bruges området til nordamerikanske dyrearter, bisoner og elge. Et aflukket område er udskilt som Ulveskoven (se nedenfor).

Dinosaurskoven 
Dinosaurskoven indeholder livagtige, animatroniske dinosaurer, men også dinosaurernes nulevende slægtninge i form af emuer. I emuernes område findes også kænguruer.

Skovridersletten 
Skovridersletten er et stort åbent område, hvor parkens mange vandbøfler, zebukvæg, sikahjorte, aksishjorte og dådyr. Området har også tre træer af arten Abernes Skræk. Området har navn efter en skovriderbolig tegnet af arkitekten Frederik Christian Sibbern i 1867.

Savannen 
Savannen er et "afrikansk" område, der indeholder dyr fra dette kontinent. Heriblandt afrikanske elefanter, zebraer, giraffer, gnuer, antiloper, næsehorn og strudse. Danmarks sidste fire cirkuselefanter Djungla, Jenny, Ramboline og Sarah, blev købt fri af staten, og fik i 2020 et 14 hektar område med stald i parken.

Tigerskoven 

Tigerskoven er et særlig aflukket område, hvor der kun er adgang i lukket bil, idet der går tigre rundt. Indhegningen har træer og vegetation, som minder om den i Taiga, hvor den sibiriske tiger kommer fra. Knuthenborg Safaripark deltager i et internationalt avlssamarbejde, der er med til at bevare tigeren. En pensioneret cirkustiger fra Spanien flyttede ind i 2021.

Ulveskoven 
Ulveskoven er ligesom Tigerskoven et aflukket område, som man besøger i lukket bil, da der går arktiske ulve rundt. Det er det eneste sted i Danmark, hvor det er muligt at køre i bil gennem et område med ulve. Grænsende op til Ulveskoven findes også en bjælkehytte med en glasvæg direkte ind til de arktiske ulve. Ulvehytten kan man besøge til fods, og evt i følge med sin hund.

Andre dyr 
Parken har også yakokser, baktriske kameler, lamaer, shetlandsponyer.

Referencer

Eksterne henvisninger 
 Knuthenborg.dk 

Dyreparker i Danmark
Etableret i 1860
Bygninger, konstruktioner og anlæg i Lolland Kommune